ઊંચું ભણતર ધરાવતા યુવાઓની આવી હાલતમાં તેમની કુશળતાની કમી પણ પ્રમુખપણે જવાબદાર છે અને ગુજરાતનું શિક્ષણ સાવ ખાડે ગયું છે એમ પણ તજજ્ઞો માને છે. ભારતીય પ્રબંધન સંસ્થાન (આઈઆઈએમ) અમદાવાદના અર્થશાસ્ત્ર વિભાગના પ્રોફેસર રવીન્દ્ર ધોળકિયા કહે છે, “રાજ્યની આવકના ૬ ટકા શિક્ષણ ઉપર ખર્ચ થવો જોઈએ પણ ગુજરાતમાં કદી શિક્ષણ પર બે ટકાથી વધુ ખર્ચ થયો નથી. અમારે આસિસ્ટન્ટ રિસર્ચર શોધવામાં બહુ તકલીફ પડે છે. બિલોરી કાચ લઈને રિસર્ચર શોધવા પડે છે. આજે ઘણા પીએચ.ડી થયેલા યુવાનોને અરજી પણ લખતાં નથી આવડતું કે નથી તેઓ સરખું કોમ્યુનિકેશન કરી શકતા!”